b'\n_START_ARTICLE_\nSvjetsko prvenstvo u rukometu za igra\xc4\x8de do 19 godina - Argentina 2011.\n_START_PARAGRAPH_\nSvjetsko prvenstvo u rukometu za igra\xc4\x8de do 19 godina odr\xc5\xbealo se u Argentini 2011. godine od 10. do 20. kolovoza. Natjecalo se 20 mom\xc4\x8dadi iz 5 konfederacija. Igralo se u dvjema dvoranama, Polideportivo Islas Malvinas i Once Unidos u jednom gradu doma\xc4\x87inu Maru del Plati. Odigrane su 64 utakmice i postignuto 3577 pogodaka, uz 47.675 gledatelja. Prema IHF-ovim pravilima, smjeli su sudjelovati samo igra\xc4\x8di ro\xc4\x91eni na ili poslije 1. sije\xc4\x8dnja 1992., a najmanja dopu\xc5\xa1tena dob za sudjelovanje bila je 16 godina.\n_START_SECTION_\nMom\xc4\x8dadi i sastavi\n_START_PARAGRAPH_\nNastupile su mom\xc4\x8dadi koje su plasman izborile rezultatom na prethodnom svjetskom prvenstvu: Hrvatske, \xc5\xa0panjolske, Danske, Egipta, Njema\xc4\x8dke, Francuske, Srbije, \xc5\xa0vicarske, \xc5\xa0vedske, Katara, zatim jo\xc5\xa1 po kompulsornom klju\xc4\x8du iz Azije Ju\xc5\xbena Koreja i Bahrain, iz Afrike Tunis i Gabon, iz Europe Slovenija i Rusija, iz Oceanije Novi Zeland i iz Amerike Brazil i \xc4\x8cile._NEWLINE_Hrvatska je nastupila u sastavu Luka Prezelj, Filip \xc5\xa0tembal, Marko Buvini\xc4\x87, Dominik Mi\xc5\xa1kovi\xc4\x87, Ante Kaleb, Dominik Smojver, Mirko Herceg, Ivan Senta, Filip Ivi\xc4\x87, Ivan Sr\xc5\xa1en, Domagoj Pavlovi\xc4\x87, David Mili\xc4\x8devi\xc4\x87, Matej A\xc5\xa1anin, Luka \xc5\xa0ebeti\xc4\x87, Stipe Mandalini\xc4\x87, Jurica Vida\xc4\x8dek; vo\xc4\x91a mom\xc4\x8dadi bio je Stipe Smojver, glavni trener Silvio Ivandija, trener Luka Panza, fizioterapeutica Patricija \xc5\xa0imi\xc4\x87, slu\xc5\xbebena osoba Dinko Vuleta, \xc5\xa1ef izaslanstva Ivica Udovi\xc4\x8di\xc4\x87 i trener Ivan Pavlakovi\xc4\x87. U skupini je bila druga, a u fazi na ispadanje izgubila u \xc4\x8detvrtzavr\xc5\xa1nici od Francuske za 1 gol, nakon \xc4\x8dega su uslijedila jo\xc5\xa1 dva poraza.'